## La 46a edició del festival de música contemporània Ensems reflexionarà sobre la violència

*** El festival Ensems celebrarà la seua edició 2024 del 19 al 25 de setembre amb activitats en Les Arts i el Palau de la Música de València
* Ensems reflexionarà sobre la violència a partir de l’obra de Heiner Goebbels ‘Songs of wars I have seen’, eix temàtic i lema d’esta edició**

Ensems, festival degà de la música contemporània a Espanya, celebrarà la seua 46a edició del 19 al 25 de setembre amb una programació de concerts i activitats que es dividiran entre Les Arts i el Palau de la Música de València.

El lema d’esta edició d’Ensems serà ‘Songs of wars I have seen’, en referència a l’obra de Heiner Goebbels, que té un lloc destacat en la programació, amb la direcció de Chloe Rooke, i que serà el punt de partida per a una reflexió sobre les guerres i la violència.

En la programació, que es presentarà completa a principis de setembre, també destaquen les estrenes dels encàrrecs de composició, amb obres d’Óscar Colomina per a l’Orquestra de València, Carlos Perales per a la Banda Simfònica Municipal de València i Josep Sanz Quintana, per al quartet Kuarist.

De nou, el festival Ensems comptarà amb la col·laboració del Palau de les Arts, que en esta ocasió acollirà l’afròpera *The golden stool,* de Gorges Ocloo, una producció de LOD Muziektheater & Toneelhuis en coproducció amb Opera Ballet Vlaanderen & O. Festival Rotterdam, amb el suport d’ENOA, que forma part de la programació del festival.

En esta edició, ja dins de la programació paral·lela de les trobades sobre composició, Ensems comptarà amb la col·laboració i presència de més de deu premis nacionals de música, convidats a assistir als concerts, a debatre sobre l’estat de la música contemporània a Espanya i també a participar en les activitats paral·leles del festival. La programació completa d’Ensems es donarà a conéixer el 12 de setembre. Totes les activitats seran d’accés lliure fins que es complete l’aforament, excepte l’òpera *The golden stool,* les entrades de la qual ja estan a la venda.

Fecha: 13/08/2024